Source: http://www.socpoist.sk/546/1362s?prm2=48974&sword=&insurance_kind=0&target_group=0&life_sit=0&kriterium=all&page=1
Timestamp: 2013-06-19 00:01:28+00:00

Document:
Dočasnú pracovnú neschopnosť posudzuje a o jej trvaní a skončení rozhoduje ošetrujúci lekár, ktorý poistencovi poskytuje zdravotnú starostlivosť. Právne vzťahy pri poskytovaní zdravotnej starostlivosti sú upravené v § 12 zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov (ďalej len „zákon“).
V súlade s § 12 ods. 7 zákona dohoda o poskytovaní všeobecnej ambulantnej starostlivosti sa uzatvára v písomnej forme najmenej na šesť mesiacov.
Podľa § 12 ods. 9 zákona poskytovateľ môže odstúpiť od dohody z dôvodov ustanovených v odseku 2 písm. a) a b); osoba, ktorej sa zdravotná starostlivosť poskytuje, aj bez uvedenia dôvodu. Odstúpenie od dohody musí mať písomnú formu. V súlade s § 12 ods. 10 zákona dohoda o poskytovaní zdravotnej starostlivosti zaniká smrťou osoby, smrťou alebo zánikom poskytovateľa alebo po doručení písomného odstúpenia od dohody prvým dňom kalendárneho mesiaca nasledujúceho po kalendárnom mesiaci, v ktorom bolo doručené písomné odstúpenie od dohody.
Podľa § 23 ods. 1 zákona pri zmene poskytovateľa ambulantnej starostlivosti z dôvodu odstúpenia od dohody o poskytovaní zdravotnej starostlivosti je poskytovateľ povinný preukázateľne odovzdať zdravotnú dokumentáciu alebo jej rovnopis do siedmich dní od jej vyžiadania novému poskytovateľovi, s ktorým osoba uzatvorila dohodu o poskytovaní zdravotnej starostlivosti.
V súlade s § 19 ods. 2 písm. f) zákona zdravotná dokumentácia obsahuje aj údaje o dočasnej práceneschopnosti pre chorobu a úraz a skutočnosti dôležité na posúdenie zdravotnej spôsobilosti na výkon práce.
Z uvedených ustanovení zákona o zániku dohody o poskytovaní zdravotnej starostlivosti nevyplýva povinnosť poskytovateľa zdravotnej starostlivosti pri zániku dohody o zdravotnej starostlivosti ukončovať dočasnú pracovnú neschopnosť. Z citovaného § 23 ods. 1 vyplýva, že poskytovateľ zdravotnej starostlivosti pri odstúpení od dohody o poskytovaní zdravotnej starostlivosti je povinný odovzdať zdravotnú dokumentáciu novému poskytovateľovi zdravotnej starostlivosti, s ktorým má poistenec uzatvorenú dohodu o poskytovaní zdravotnej starostlivosti. Uvedené sa vzťahuje aj na údaje o dočasnej pracovnej neschopnosti, ktoré sú jej súčasťou. Aj napriek skutočnosti, že práva a povinnosti v súvislosti s uznávaním dočasnej pracovnej neschopnosti nie sú upravené osobitným právnym predpisom, vychádzajúc z aktuálnej právnej úpravy možno konštatovať, že zánik dohody o poskytovaní zdravotnej starostlivosti v prípade odstúpenia od dohody, nie je právnym dôvodom na skončenie dočasnej pracovnej neschopnosti poistenca. Posudzovanie ďalšieho trvania a následné ukončenie dočasnej pracovnej neschopnosti je v uvedenom prípade v kompetencii nového poskytovateľa zdravotnej starostlivosti.

References: § 12
 § 12
 § 12
 § 12
 § 23
 § 19
 § 23